Közpénzből lehet katolikus nőiségtréninget tanulniuk orvosoknak
Nőiségtréninget lehet tanulni Emmi-pénzből a Katolikus Szeretetszolgálat szervezésében, ami a SOTE-n is akkreditált képzés árához képest még drágább.
Orvosok pályázhatnak a Katolikus Szeretetszolgálat tréningjére, a Femm módszer megtanulására, amelyen arról lehet tanulni, hogy tudják megtanítani a menstruációs rendellenességekkel, meddősséggel küzdő, saját nőiségüket értelmezni vágyó nőket saját testük működésére, írja a Röntgen blog. A részvételi díj 700 ezer forint, de az orvosoknak elég kifizetni 35 ezret, a többit a szeretetszolgálat fizeti. Pontosabban az Emmi, közpénzből lehet tehát tréningezni. A programot az a termekenyvagy.hu oldal reklámozza, amely a katolikus egyháznak tetsző, de a meddőségben segíteni nagyon korlátozottan képes NaPro módszert is propagálja. A jelentkezéshez, illetve a támogatáshoz ki kell tölteni egy nyilatkozatot is, amelyben a jelentkező orvos azt vállalja, hogy nem végez vagy működik közre abortuszban, nem alkalmaz fogamzásgátló tablettát, eszközt, nem vesz részt mesterséges megtermékenyítésben. Hab a tortán, hogy a szeretetszolgálat szervezésében a tréning 200 ezer forinttal többe kerül, mint ugyanaz az akkreditált SOTE-képzésben. A katolikus egyház mélyen eltéli a lombikbébiprogramot, mert a megtermékenyített petesejtek egy részét elpusztítják, ami az egyháznak elfogadhatatlan. A NaPro módszerről itt olvashatnak bővebben.
Katolikus Szeretetszolgálat nőiségtréning